สมาคมผู้ลงทุนตรวจสอบ20บจ.เสี่ยงสูง
สมาคมส่งเสริมผู้ลงทุนไทยเผยผลประเมิน AGM 74 บจ.ได้คะแนนเต็ม นัดคุยกรรมการตรวจสอบ 20 บริษัทเสี่ยงสูง
8 ส.ค. 2555

สมาคมส่งเสริมผู้ลงทุนไทยเผยผลประเมิน AGM 74 บจ.ได้คะแนนเต็ม นัดคุยกรรมการตรวจสอบ 20 บริษัทเสี่ยงสูง
นายมงคล ลีลาธรรม นายกสมาคมส่งเสริมผู้ลงทุนไทย เปิดเผยถึงผลประเมินคะแนนการประชุมใหญ่สามัญประจำปี 2555 (AGM) ว่า จากผลสำรวจบริษัทจดทะเบียน (บจ.) ทั้งหมด 450 บริษัท พบว่ามี บจ.ทั้งหมด 74 แห่ง ที่อยู่ในกลุ่มคะแนนดีเลิศ เพราะได้ 100 คะแนนเต็ม เช่น บริษัท ปตท. (PTT) บริษัท ไทยยูเนี่ยน โฟรเซ่น โปรดักส์ (TUF) บริษัท ปูนซิเมนต์ไทย (SCC) บริษัท บ้านปู (BANPU) บริษัท การบินไทย (THAI) เป็นต้น รองลงมา คือ กลุ่มคะแนนดีเยี่ยม 205 บริษัท กลุ่มคะแนนดีมาก 88 บริษัท กลุ่มคะแนนดี 43 บริษัท
ขณะที่มีกลุ่มที่ได้คะแนนระดับกลางและควรปรับปรุงมีทั้งหมด 40 แห่ง ซึ่งลักษณะที่เปิดเผยข้อมูลให้ผู้ถือหุ้นไม่ครบถ้วนและเป็นกลุ่มที่ต้องติดตามต่อเนื่อง หรือเลือกตั้งกรรมการโดยไม่แจ้งล่วงหน้า แบ่งเป็นกลุ่มพอใช้ที่ระดับ 6069 คะแนน ทั้งหมด 27 แห่ง เช่น บริษัท มาลีสามพราน (MALEE) บริษัท อควา คอร์เปอเรชั่น (AQUA) บริษัท แมกซ์ เมทัล คอร์ปอเรชั่น (MAX) และกลุ่มที่ต้องปรับปรุงโดยมีคะแนนน้อยกว่า 59 คะแนน มีทั้งหมด 13 บริษัท เช่น บริษัท ไมด้า แอสเซ็ท (MIDA) บริษัท พี พลัส พี (PLUS) บริษัท คาร์มาร์ท (KAMART)
สำหรับคะแนนเฉลี่ยมาตรฐานในตลาดหลักทรัพย์แห่งประเทศไทย (ตลท.) และตลาดหลักทรัพย์ เอ็ม เอ ไอ (mai) ประจำปีนี้อยู่ที่ระดับ 89.43% สูงขึ้นจากปีก่อนอยู่ที่ 88.88% แต่ค่าเฉลี่ยต่ำสุดกลับลดลงเหลือ 39.28% จากปีก่อนอยู่ที่ 50.39% แต่ถือว่าคะแนนโดยรวมอยู่ในระดับน่าพอใจ
อย่างไรก็ดี ปีนี้บริษัทได้ส่งอาสาผู้พิทักษ์สิทธิเข้าร่วมประชุม AGM ทั้งหมด 176 บริษัท ซึ่งส่วนใหญ่ทำรายการที่เกี่ยวโยงกันผิดปกติ
นายมงคล กล่าวว่า ในช่วงครึ่งปีหลังสมาคมฯ จะมีการติดตามข้อมูลและขอเข้าพบกับคณะกรรมการตรวจสอบ เพื่อสอบถามถึงการทำงาน ความรู้สึกอึดอัดในการตรวจสอบของ บจ. ประมาณ 20 แห่ง จากกลุ่ม บจ.ที่เฝ้าติดตามจากปีก่อน 80 แห่ง ซึ่งหากพบความผิดปกติก็พร้อมจะส่งเรื่องต่อให้กับ ตลท. และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)